苏辙
和子瞻焦山
金山游遍入焦山，舟轻帆急须臾间。
涉江已远风浪阔，游人到此皆争还。
山头冉冉万竿竹，楼阁不见门长关。
金山共此一江水，只有胜绝无此闲。
野僧终日饱一饭，与世相视如髦蛮。
门无舟楫断还往，说法教化鼋鼍顽。
偶然客至话乡国，西望落日低铜镮。
岷峨正在日入处，想象积雪堆青鬟。
稻田一顷良自给，仕宦不返知谁扳。
久安禄廪农事发，强弓一弛无由弯。
行逢佳处辄叹息，想见茅屋藏榛菅。
我知此地便堪隐，稻苗旆旆鱼斑斑。